Predkladacia správa

Návrh zákona o prepravovateľných tlakových zariadeniach a o zmene a doplnení niektorých zákonov predkladá predsedníčka Úradu pre normalizáciu, metrológiu a skúšobníctvo Slovenskej republiky na základe uznesenia vlády Slovenskej republiky č. 588 z 8. septembra 2010 k návrhu na určenie gestorských ústredných orgánov štátnej správy zodpovedných za prebratie a aplikáciu smerníc, ktorým bol Úrad pre normalizáciu, metrológiu a skúšobníctvo Slovenskej republiky určený za gestora transpozície smernice Európskeho parlamentu a Rady 2010/35/ES zo 16. júna 2010 o prepravovateľných tlakových zariadeniach a o zrušení smerníc Rady 76/767/EHS, 84/525/EHS, 84/526/EHS, 84/527/EHS a 1999/36/ES (ďalej len „smernica 2010/35/ES“). Spolugestormi pri transpozícii smernice 2010/35/ES sú Ministerstvo dopravy, výstavby a regionálneho rozvoja Slovenskej republiky a Ministerstvo vnútra Slovenskej republiky. Spolupráca s uvedenými rezortmi prebehla formou rokovaní pri príprave návrhu zákona. Úloha tiež vyplýva z Plánu legislatívnych úloh vlády SR na rok 2011 schváleným uznesením vlády SR č. 883 z 15. decembra 2010.
 
Návrhom zákona sa transponuje smernica 2010/35/ES, ktorej cieľom je zvýšiť bezpečnosť prepravovateľných tlakových zariadení schválených na vnútroštátnu prepravu nebezpečného tovaru a zabezpečiť voľný pohyb vrátane uvedenia na trh, sprístupnenia na trhu a používania takýchto prepravovateľných tlakových zariadení v rámci Európskej únie. 
 
Smernica 2010/35/ES ukladá členským štátom povinnosť uviesť do účinnosti zákony, právne predpisy a správne opatrenia potrebné na dosiahnutie súladu s uvedenou smernicou do 30. júna 2011.
 
Návrh zákona nemá vplyv na rozpočet verejnej správy a podnikateľské prostredie, pozitívny vplyv na zamestnanosť a  životné prostredie a nemá vplyv na informatizáciu spoločnosti. V súlade s čl. 12 ods. 3 Legislatívnych pravidiel vlády SR nebolo vykonané predbežné pripomienkové konanie.
 
Nie je dôvod nesprístupňovania návrhu zákona. Návrh zákona nemá byť predmetom vnútrokomunitárneho pripomienkového konania.
 
Návrh zákona bol v dňoch 17. januára 2011 až 25. januára 2011 predmetom medzirezortného pripomienkového konania, ktorého výsledky sú uvedené vo vyhodnotení. Návrh zákona bol dňa 22. februára 2011 prerokovaný v Legislatívnej rade vlády Slovenskej republiky a jej pripomienky sú v návrhu zákona zapracované. Návrh zákona bol predmetom rokovania vlády SR dňa 2.3.2011, pričom vláda návrh zákona na tomto rokovaní odložila a odporučila odstrániť rozpory. Pripomienky vznesené vládou boli zapracované a rozpory boli odstránené. 
 
Návrh zákona sa na rokovanie vlády Slovenskej republiky predkladá s rozporom s Ministerstvom pôdohospodárstva a rozvoja vidieka Slovenskej republiky.
 
Rozpor s Ministerstvom pôdohospodárstva a rozvoja vidieka Slovenskej republiky sa týka spôsobu transpozície smernice 2010/35/EÚ (zákonom alebo aproximačným nariadením vlády Slovenskej republiky). Legislatívna rada vlády Slovenskej republiky odporučila spôsob transpozície smernice 2010/35/EÚ, ktorý zvolil predkladateľ (formou zákona) a odporučila vláde Slovenskej republiky návrh zákona po zapracovaní jej pripomienok schváliť.
 
Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi a medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.